1.ปัจจัยความเสี่ยง

1) ธุรกิจศูนย์การค้า และธุรกิจโรงแรมและรีสอร์ท

บมจ.เอ็ม บี เค พร็อพเพอร์ตี้ส์ แอนด์ ดีเวลล็อปเมนท์
และโรงแรมปทุมวันปริ๊นเซสมีความเสี่ยงอย่างเดียวกันคือ
การได้ต่อสัญญาการเช่าที่ดินจากจุฬาลงกรณ์มหาวิยาลัย เมื่อสัญญาฉบับปัจจุบันหมดอายุลงในปี
คศ.2013 หรืออีก 11 ปีข้างหน้า

มาตรการรองรับ 

บริษัทฯ
ได้ตระหนักถึงความเสี่ยงดังกล่าวเป็นอย่างดีจึงได้พยายามขยายธุรกิจให้เติบโตในแหล่งธุรกิจอื่นๆเช่น
การลงทุนในโรงแรมที่จังหวัดกระบี่ การลงทุนในโรงแรมรอยัล ออร์คิท เชอราตัน เป็นต้น
การทำเช่นนี้ก็เพื่อเป็นการเพิ่มฐานรายได้ของบริษัทและอีกนัยหนึ่งก็เพื่อเป็นการลดความเสี่ยงของการต่อสัญญาเช่ากับจุฬาลงกรณ์มหาวิทยาลัย

2) ธุรกิจโรงสีและการจัดจำหน่ายข้าวสาร

3.1 ความเสี่ยงจากราคาวัตถุดิบ

เนื่องจากข้าวเปลือกเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
และตามฤดูกาล ตามปกติข้าวนาปีซึ่งเป็นข้าวหอมมะลิและข้าวขาว
เมื่อผลผลิตเริ่มออกในต้นฤดูกาลคือราวเดือนธันวาคม-มกราคม ราคาข้าวเปลือกจะถูก
และจะเริ่มสูงขึ้นจนกระทั่งสูงสุดประมาณปลายฤดู คือในเดือนกันยายน-ตุลาคม
บริษัทฯได้ตระหนักถึงความผันผวนของราคาข้าวเปลือกดังกล่าว
จึงได้มีการดำเนินการเพื่อลดความเสี่ยงด้านราคาข้าวเปลือก ดังนี้

(1) PRG มีไซโลบรรจุข้าวเปลือกขนาดใหญ่จำนวน 70,000 ตัน
ทำให้สามารถเก็บสะสมข้าวเปลือกที่มีราคาถูกในฤดูกาลได้

(2) PRG มีเครื่องอบข้าวที่ทันสมัย
สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

(3) PRG
สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้นทำให้ไม่ต้องเก็บข้าวเปลือกใหม่เป็นเวลานาน
เพื่อรอให้เป็นข้าวเก่า

นอกจากนี้ ตามที่รัฐบาลหลายๆ รัฐบาลได้ช่วยเหลือเกษตรกรด้วยวิธีการประกันราคาข้าวเปลือกก็ดี
พยุงราคาข้าวเปลือกก็ดี หรือแทรกแซงราคาข้าวเปลือกก็ดี
ล้วนแต่มีวัตถุประสงค์ในการที่จะช่วยเหลือแก้ไขราคาข้าวเปลือกตกต่ำโดยเฉพาะในต้นฤดูเก็บเกี่ยวข้าวนาปีซึ่งออกมาพร้อมกันในต้นเดือนธันวาคมถึงต้นเดือนกุมภาพันธ์
ซึ่งส่งผลกระทบต่อเกษตรกรส่วนใหญ่ที่จำเป็นต้องขายข้าวเปลือกในต้นฤดู
ทำให้เกษตรกรได้รับรายได้จากการขายข้าวเปลือกต่ำกว่าที่ควรจะได้
หากสามารถเก็บไว้ขายในกลางฤดู หรือปลายฤดูซึ่งในระยะนั้นปริมาณข้าวในตลาดจะมีน้อยลง
ทำให้ราคาข้าวเปลือกขยับตัวสูงขึ้น

PRG พบว่าการแทรกแซงตลาดข้าวของรัฐบาลส่งผลให้ราคาข้าวเปลือกสูงขึ้น
แต่การขยับราคาขึ้นของข้าวเปลือกยังช้าอยู่มาก เนื่องจากมีเกษตรกรจำนวนมากที่ต้องการใช้เงิน
ดังนั้น จึงขายออกทันทีเมื่อเก็บเกี่ยว
อีกทั้งปริมาณข้าวเปลือกต้นฤดูมีจำนวนมากเกินกว่าที่จะเก็บเข้ายุ้งฉาง
เพื่อเข้าโครงการประกันราคาข้าวกับรัฐบาลได้ทั้งหมด
ดังนั้นจึงมีข้าวเปลือกบางส่วนที่ต้องขายเข้าตลาดในทันที ซึ่ง PRG
ได้รับซื้อไว้ในราคาที่ต่ำกว่าราคาประกันของรัฐบาล ส่วนปริมาณที่รับซื้อได้นั้นทาง PRG
สามารถซื้อได้เท่าที่ PRG มีความสามารถจะเก็บได้ เนื่องจากปริมาณข้าวเปลือกต้นฤดูมีสูงถึง 5-6
ล้านตัน แต่ PRG จะซื้อเก็บเพียง 1% ของผลผลิตเท่านั้น โดยสรุปแล้ว PRG
เห็นว่าความเสี่ยงจากการแทรกแซงตลาดข้าวของรัฐบาลมีผลให้ราคาสูงขึ้นแต่ไม่มาก
และหากรัฐบาลสามารถทำให้ราคาตลาดสูงเท่าราคาประกันก็ไม่มีปัญหาแต่อย่างไร
เพราะผู้ซื้อข้าวเปลือกทุกรายจะซื้อในราคาที่เสมอภาคกัน
ไม่มีใครได้เปรียบหรือเสียเปรียบแต่อย่างใด

3.2 ความเสี่ยงจากราคาข้าวสาร

แต่เดิมคนไทยหาซื้อข้าวสารทั่วๆ ไปได้จากร้านขายข้าวสารบรรจุกระสอบ ซึ่งเป็นแบบนี้มาจนกระทั่ง
20 ปีที่แล้วที่ข้าวมาบุญครองได้เข้าตลาดข้าวสารในรูปแบบของข้าวถุง
ทำให้ผู้บริโภคบางส่วนหันมาบริโภคข้าวถุงแทนข้าวสารบรรจุกระสอบ
ซึ่งมีข้อดีคือหาซื้อได้ง่ายและมีความสะอาดกว่าข้าวสารบรรจุกระสอบ
แต่อย่างไรก็ตามข้อด้อยของข้าวสารบรรจุถุงคือการปรับตัวของราคานั้นไม่สามารถทำได้รวดเร็วเท่าข้าวสารบรรจุกระสอบ
เนื่องจากมีการพิมพ์ราคาหน้าถุงไว้ชัดเจน
อีกทั้งการปรับราคาข้าวถุงถึงแม้ว่าจะไม่มีการควบคุมราคาแต่ก็ต้องแจ้งให้กรมการค้าภายในทราบล่วงหน้า
15 วัน ด้วยเหตุนี้บางครั้งราคาข้าวสารบรรจุกระสอบมีการปรับลดราคาลงอย่างรวดเร็ว
ทำให้ผู้บริโภคหันไปซื้อข้าวสารบรรจุกระสอบแทนข้าวถุง จึงมีผลให้ยอดขายข้าวถุงลดลง
อย่างไรก็ตาม PRG ได้มีการวางแผนและดำเนินการขายและส่งเสริมการจำหน่ายด้านต่างๆ
ให้สอดคล้องกับสภาวะตลาด และดำเนินการอย่างต่อเนื่อง
เพื่อลดความเสี่ยงในด้านราคาและปริมาณเช่นการให้ส่วนลดแก่ร้านค้าต่างๆ
การกระจายคลังสินค้ารอบเมืองเพื่อสะดวกในการขนส่งให้ร้านค้า
การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น
นอกจากนี้ในปีที่ผ่านมาทางบริษัทฯ ได้เริ่มผลิตและจำหน่าย “ข้าวมาบุญครอง”
ในรูปแบบของข้าวกระสอบเพื่อตอบสนองความต้องการของกลุ่มผู้บริโภคในตลาดของข้าวบรรจุกระสอบ
ซึ่งเมื่อเป็นเช่นนี้ไม่ว่าผู้บริโภคข้าวบรรจุถุงหรือข้าวกระสอบ
ข้าวมาบุญครองก็จะพร้อมตอบสนองในทุกตลาดข้าวสาร

3.3 ความเสี่ยงของค่าเงินบาท

ณ ปัจจุบัน PRG ไม่มีความเสี่ยงของค่าเงินบาทแต่อย่างใด เนื่องจาก PRG
ไม่มีเงินกู้หรือหนี้สินในรูปเงินสกุลอื่นนอกจากเงินบาท และหากมีกรณีที่ PRG
ต้องนำเข้าสินค้าและต้องชำระเงินเป็นเงินสกุลอื่น PRG
ก็จะป้องกันการผันผวนของเงินบาทโดยจองอัตราแลกเปลี่ยนล่วงหน้าทุกครั้ง

3.4 ความเสี่ยงจากการส่งออก

PRG มีนโยบายที่จะส่งออกข้าวสารให้ผู้ซื้อในต่างประเทศมากยิ่งขึ้น โดยมีสัญญาซื้อขายที่แน่นอน
และการเปิด Letter of Credit
โดยธนาคารขนาดใหญ่เพื่อประกันความเสี่ยงในการไม่ได้รับเงินค่าขายสินค้า อีกทั้ง PRG
มีนโยบายที่จะตกลงราคาก็ต่อเมื่อ PRG มีวัตถุดิบอยู่ในมืออย่างเพียงพอแล้วเท่านั้น จะไม่มีการ

ทำการซื้อขายล่วงหน้าอย่างผู้ส่งออกรายอื่น ทั้งนี้เพื่อลดความเสี่ยงของการผันผวนของราคาข้าวให้มีน้อยที่สุด